जिला सहकारी बैंक सभागार में बृहस्पतिवार को आयोजित प्रशिक्षण में इफ्को के वरिष्ठ प्रबंधक प्रदीप कुमार ने बताया कि केंद्र सरकार ने उर्वरकों पर दी जाने वाली सब्सिडी को सीधे किसानों के खातों में दिए जाने के लिए एमएफएमएस सिस्टम तैयार किया है। इस सॉफ्टवेयर के जरिए कंपनी से खाद की आपूर्ति के लिए रिलीज ऑर्डर जारी करते ही कंप्यूटर के जरिए एनआईसी पर केंद्र सरकार के पास सूचना पहुंच जाएगी। इसके बाद सोसायटी के पास मोबाइल फोन पर मैसेज पहुंचेगा। समितियां मोबाइल पर अपनी आईडी और पासवर्ड के जरिए खाद की सप्लाई मिलने की पुष्टि करेंगी। इसकी सूचना केंद्र सरकार को कंप्यूटर पर मिलने के बाद ही सब्सिडी कंपनी को जारी की जाएगी। सहायक निबंधक कॉपरेटिव ओमवीर सिंह ने बताया कि एमएफएमएस सिस्टम के जरिए पहले फेज में कंपनियों को सब्सिडी दी जा रही है। दूसरे फेज में समितियों को और तीसरे फेज में सीधे किसानों को सब्सिडी का पैसा दिया जाएगा। उन्होंने बताया कि एक जुलाई के बाद जो समितियां मोबाइल पर खाद की खरीद-फरोख्त का ब्यौरा नहीं देंगी उन्हें खाद नहीं दी जाएगी। प्रशिक्षण में जिला सहकारी बैंक के महाप्रबंधक आरएस भाल, इफको के जिला प्रबंधक पवन सारस्वत, डा. प्रहलाद सिंह, ब्रजवीर सिंह, विजय वर्धन मौजूद रहे।